Papersnake/gushiwen huggingface dataset:
文叔兄以泉州丈之亡自萍乡奔赴归途以书约相见会蕃留邑中得以合并时复闻袁州先生之讣哀伤之馀诗以叙别
赵蕃（宋代）

一雪五日阴，冰冻吹不裂。今晨定何朝，万里来霁色。

我将还山中，已驾还复辍。故人有书至，会面不可失。

故人江西吏，何为浙东役。恸哭竹林回，我实门下客。

去年送朝天，除书报三易。心知以病辞，岂料成死隔。

东怀丧未赴，西望讣复得。追惟平生游，语泪相陨杂。

僧房幸小驻，聊以舒郁结。酒固不成欢，梅开况当说。
九张机
佚名（宋代）

三张机，吴蚕已老燕雏飞。
东风宴罢长洲苑，
轻绡催趁，馆娃宫女，
要换舞时衣。
题三茅风雨图
蔡肇（宋代）

笔间云气生毫末，纸上松声听有无。
收得三茅风雨样，高堂六月是冰壶。
赠蛮僧
郑巢（唐代）

南海何年过，中林一磬微。病逢秋雨发，心逐暮潮归。

久卧前山寺，犹逢故国衣。近来慵步履，石藓满柴扉。
句
祝庆夫（宋代）

冰雪凝难解，风云庆有时。
诗一首
汪革（宋代）

富贵空中花，文章木上瘿。要知真实地，惟有华严境。
十六字令
吴瑛（清代）

莺。枝上娇啼三两声。辽西梦，打断不分明。
乐府杂曲。鼓吹曲辞。有所思
孟郊（唐代）

桔槔烽火昼不灭，客路迢迢信难越。古镇刀攒万片霜，

寒江浪起千堆雪。此时西去定如何，空使南心远凄切。
灯花 其一
李纲（宋代）

独坐对黄卷，夜寒灯自花。红深谁种莳，枝袅忽萌芽。

酒渌正盈爵，客愁方念家。慇勤报远信，赖尔慰年华。
惜分飞 和陈霞栖韵
杨仪（宋代）

月户花阶凡几度，尽把芳尊嘱付。转眼浓华故，鸾胶总被秦娘误。

榆荚杨花曾入赋，也解漫天飞舞。梦觉西堂午，琵琶声断闻鹦鹉。
和季弟韵二十首
刘克庄（宋代）

蠡管安能测混茫，楚狂敢道国人狂。
似闻函谷逐秦客，恰见初筵笑郭郎。
壮志不如乘下泽，微辞何足讽高唐。
入山未即无邻伴，书室旁边著鹤房。
早春西湖闲游怅然兴怀忆与微之同赏…偶成十八韵寄微之
白居易（唐代）

上马复呼宾，湖边景气新。管弦三数事，骑从十馀人。

立换登山屐，行携漉酒巾。逢花看当妓，遇草坐为茵。

西日笼黄柳，东风荡白蘋.小桥装雁齿，轻浪甃鱼鳞。

画舫牵徐转，银船酌慢巡。野情遗世累，醉态任天真。

彼此年将老，平生分最亲。高天从所愿，远地得为邻。

云树分三驿，烟波限一津。翻嗟寸步隔，却厌尺书频。

浙右称雄镇，山阴委重臣。贵垂长紫绶，荣驾大朱轮。

出动刀枪队，归生道路尘。雁惊弓易散，鸥怕鼓难驯。

百吏瞻相面，千夫捧拥身。自然闲兴少，应负镜湖春。
早梅（一作观梅女仙诗）
刘元载妻（唐代）

南枝向暖北枝寒，一种春风有两般。

凭仗高楼莫吹笛，大家留取倚阑干。
书周开祖子抱一发愿文后
晁补之（宋代）

欲爱生诸秽，俱盛一草囊。
应从持犯入，当发紫金光。
贺新郎
葛长庚（宋代）

遥想阳明洞。夜深时、猿啼鹤唳，露寒烟重。家在神霄归未得，十露玉楼无梦。梦里听、瑶琴三弄。醉卧长安人不识，晚秋天、此意西风共。黄金印，吾何用。

云衢高策青鸾革空。把天书玉篆，留与世人崇奉。垂手入廛长是醉，醉则从教懵懂。那些子、凝然不动。一剑行空神鬼惧，金粟儿、日向丹田种。把得稳，任放纵。
题许秋官壁间竹石
陈墀（明代）

孤根托奇石，高节近清晖。更爱幽香发，随风入翠帏。
挽江公三首
陈棣（宋代）

忆昔羁栖日，唯公迹分亲。
呼卢银烛夜，琢句锦囊春。
碁敌争先劲，弓号命中频。
向来行乐地，无复见斯人。
吴帅用前韵以别再赋以谢 其一
林希逸（宋代）

碧油幢下诗书帅，吏案如山强拨开。领客雍容游郡圃，柳间松下步行来。
送鲁卿之九江
赵汝燧（宋代）

归自潇湘方半月，挑灯酌酒又分襟。挂帆秋晚江湖客，握手岁分松柏心。

湓浦水流清一派，香炉峰湿翠千寻。西风远想登临处，日日携琴日日吟。
答何徵君诗
任昉（南北朝）

散诞羁鞿外，拘束名教里。得性千乘同，山林无朝市。

勿以耕蚕贵，空笑易农士。宿昔仰高山，超然绝尘轨。

倾壶已等药，命管亦齐喜。无为叹独游，若终方同止。
题蒙园
李正民（宋代）

翛然风景可怡情，采菊东篱晓露零。天上早联卿士月，云间今见少微星。

映门杨柳丝垂地，对岸芙蓉锦作屏。拟结茅茨相近住，往来二老可忘形。
感皇恩（晚酌）
毛滂（宋代）

多病酒尊疏，饮少辄醉。年少衔杯可追记。无多酌我，醉倒阿谁扶起。满怀明月冷，炉烟细。

云汉虽高，风波无际。何似归来醉乡里。玻璃江上，满载春光花气。蒲萄仙浪软，迷红翠。
烟中梅花
白玉蟾（宋代）

烟里梅花别是清，略无风动亦寒馨。如焚古鼎龙涎饼，坐对幽窗水墨屏。
有感
姜特立（宋代）

少年如晓行，志竟多閒佚。
老如夜还家，行李自迫怵。
向来轻寸阴，此去惜余日。
已往不可追，未来嗟莫失。
昔人秉烛游，不为杯中物。
早秋三首
许浑（唐代）

遥夜泛清瑟，西风生翠萝。
残萤委玉露，早雁拂银河。
高树晓还密，远山晴更多。
淮南一叶下，自觉老烟波。

一叶下前墀，淮南人已悲。
蹉跎青汉望，迢递白云期。
老信相如渴，贫忧曼倩饥。
生公与园吏，何处是吾师?

蓟北雁犹远，淮南人已悲。
残桃间堕井，新菊亦侵篱。
书剑岂相误，琴樽聊自持。
西斋风雨夜，更有咏贫诗。
罗畴老录示和丹霞绝句五首次韵 其四
李纲（宋代）

晃耀灵光真有体，从横妙用本无踪。须弥芥子非虚语，事理从来本自融。
定赖丕初宿金牛梦意
罗伦（明代）

气运回千载，何人朕兆先。天花摇凤舞，云锦摆龙眠。

垂统开来学，沿源得不传。东风又周道，四海正悬悬。
同年赵左藏 其二
林希逸（宋代）

客有南来者，云君病本无。信然身是梦，俄尔我非吾。

甫脱登山屐，犹倾对月壶。人生太危脆，变幻止斯须。
青县赠潘茂硕
袁宏道（明代）

竹叶遮人吏，公移只坐销。
印床生木耳，廨含长蔬苗。
贫邑多诗料，闲官有醉僚。
一城不数武，容得几科条。
送外甥法真一师
郭祥正（宋代）

仕禄不及养，勇往学金仙。弃家如脱屣，坏衣披稻田。

见汝若见母，令我涕泗涟。我方龀龆时，巨狱遭摧颠。

汝母挈我往，西江赴临川。爱育比其儿，衣食无颇偏。

追随二三载，思亲我言还。是时汝未产，顾今三十年。

汝壮我已老，死者归重泉。悠悠记昨梦，幻妄真可怜。

汝能逃世累，趣尚固已贤。京华勿久栖，还当择深渊。

返穷生死本，勿为言句缠。拭我衣上泪，赠汝金石篇。
长安即事 其一
张廷瓒（清代）

捷书飞羽达鸾坡，铜柱勋名自不磨。风扫天山晴卷箨，月明沧海夜澄波。

青霄手摘妖星落，赤地人思化雨过。未识楼船功定后，九重宵旰更如何。
宿密云
弘晓（清代）

驻马神皋近，寒鸦噪戍楼。夕阳含岭色，宿雨乱溪流。

野寺疏钟动，荒郊夜柝浮。言归幽兴发，萸菊正清秋。
望江南
陈东甫（宋代）

芳思远，南苑惜春时。翠柳枝柔金笛怨，碧桃花老玉笙悲。风日正迟迟。
江月亭会饮次袁主管韵恼吴钤辖
项安世（宋代）

日西移幕看澄江，夜久回屏护烛光。
暗里微吟认渔火，醉中时烛为荷香。
狂翻鹦鹉杯心绿，怒索蒲萄架底凉。
苦恨重云隔明月，嫦娥更在月中央。
武陵秋景
黄氏（明代）

湖上芙蓉近小舟，晓来清泪对花流。
吴州客自伤长夜，不为西风怨早秋。
前日寓邑偶值乍寒陈刘二生济我以衣童生济我以衾既别为二诗以赠 其二 赠童伟侃
王十朋（宋代）

凛冽霜风夜薄人，谁能煖我曲勾身。寒欺三幅范衾陋，睡美一宵姜被新。

体粟不愁生旅舍，鼻雷想见撼比邻。梦回却念君兄弟，苫块无眠痛慕亲。
续梅花七绝 其三
方一夔（宋代）

欲洗年年堕谪心，仙人空返白云岑。飞花欲落频回首，老去风情尚不禁。
湄水月泛同芋岩
王夫之（明代）

泛宅非今日，清欢任偶携。滩光月影上，山色晚霞西。

极目随移棹，生涯试杖藜。江洲无载酒，还似武陵溪。
赠陆可复西游
陈著（宋代）

梅弄疏花近黓天，摇摇征旆浙西船。
江湖阔处多奇遇，风月初西及少年。
莫向晚唐中入局，须从老杜上加鞭。
耄天拙语几乎骂，免示他人作怪传。
金缕曲 采石矶
薛时雨（清代）

采石江边路。截中流、危矶孤耸，大江门户。多少英雄成败事，分付江潮记取。

曾听惯、连江鼙鼓。千载战功垂赫赫，常开平、远轶韩擒虎。

吞建业，压牛渚。

十年群盗纷如鼠。诸葛君、是真名士，手挥白羽。斥堠至今烽火息，依旧青山绿树。

供过客、登临怀古。埋骨诗人同不朽，恰长江、坟傍青莲墓。

寻往迹，几倾慕。
题西村陈氏所藏高待诏水墨四幅 其三
王恭（明代）

水国霜空绝鸟飞，乱山寒翠袭行衣。何人独在林间隐，却向清时更息机。
妙高台
张诩（明代）

南游宝陀寺，直上妙高台。前身德云主，今日长公来。

三生缘变化，万有归尘埃。百年弹指顷，扰扰胡为哉。
永嘉双莲桥
杨蟠（宋代）

昨日采莲者，双双桥畔新。
旧花今不见，喜见似花人。
柳用前韵
洪咨夔（宋代）

菀彼烟丝一样新，依然面目我陈人。
只疑大造元无物，岂料深山亦有春。
尽日三眠浑得意，随风万舞不惊尘。
长长短短亭前路，肯与渠侬管笑颦。
皇雅十首 其六 帝籍
尹洙（宋代）

帝籍于郊，典仪具陈。务农以训，供祀以勤。祀在于诚，匪勤于人。

训农以实，匪训以文。帝谨二物，乃躬乃亲。公侯卿士，暨厥庶民。

千甸有制，饬哉惟寅。

帝赉高年，式宴且喜。种种黄发，族立而议。我生艰难，暴乱以继。

耳狃金鼓，目狎戎器。皇其我图，亲讲农事。有子有孙，力田孝悌。

鼓舞至仁，薰焉如醉。
近以洛花寄献斋阁蒙赐诗五绝褒借今辄成五篇以答来贶 其五
文彦博（宋代）

后园不见栽桃李，旧尹无能可自知。从使当时曾手植，经今十载亦凋衰。
送郑五下第西归
刘攽（宋代）

万里河西路，怜君徒步归。游人并塞少，落叶待霜飞。

相得不恨晚，知音深谓稀。壮心须慷慨，勿学泪沾衣。
怀林维国二首
刘宰（宋代）

四海论交二十年，知心一见似前缘。
情亲尚记通宵语，忠告难忘送别篇。
梦入蓬壶重会面，座看书史尚堆前。
应怜废学从农圃，要使留心在简编。
合纸屏为小阁画卧袁访戴其上名之曰听雪各与长句 其一
方岳（宋代）

空山十日雪塞门，天荒地老无行人。芦花败絮不堪著，山石夜裂苍皮皴。

奇寒中人僵赑屃，樵汲路迷瓶粟既。驾风万鹤危欲仙，此腹久无烟火气。

家家暖入红麒麟，谁肯问讯推柴荆。洛阳令亦可人者，惜哉史不书其名。

此公要亦非知我，志士从前例寒饿。倘令开口向凡儿，宁忍春雷曲肱卧。
过李景安论诗为作长句
方回（元代）

三百年来工五七，追雅媲骚谁第一。
独闻彭城陈正字，向来得第金华伯。
终古不朽语言在，以诗教人人不识。
善学少陵而不为，殆如孟子不言易。
世人往往谈神仙，便欲插翅登青天。
邀寻道士学服饵，朝呼暮吸夜炼煎。
换骨一语曾未悟，未办黄庭修内丹。
俗流无骨但有肉，虾蟆敢竞骊龙先。
姚合许浑精俪偶，青必对红花对柳。
鹄乃类鹜虎胜狗。由陈入黄据杜坛，
当知掬水月在手。后生可畏尝闻之，
君友何人师者谁。双井白门浣花脉，
实字用正虚用奇。郁轮袍曲异筝笛，
藐姑射姿无粉脂。梯危磴绝不可近，
题李惟寅山房三十八咏 其三十三 如如境
胡应麟（明代）

兰若何翛然，焚香拥孤衲。兀坐万缘空，绳床下黄叶。
偈颂一百零九首 其五十六
释可湘（宋代）

石说法，不谈禅。句句皆含妙，明明不在言。难将耳听，只贵心传。

此外别求玄路入，洛阳桥上望长安。
梁州对雨怀曲二秀才便呈曲大判官时疾赠余新诗
岑参（唐代）

江上云气黑，𡷛山昨夜雷。水恶平明飞，雨从嶓冢来。

濛濛随风过，萧飒鸣庭槐。隔帘湿衣巾，当暑凉幽斋。

曲生住相近，言语阻且乖。卧疾不见人，午时门始开。

终日看本草，药苗满前阶。兄弟早有名，甲科皆秀才。

二人事慈母，不弱古老莱。昨叹携手迟，未尽平生怀。

爱君有佳句，一日吟几回。
次韵杨枢喜雨
陈造（宋代）

神护天关色正庄，挽回帝眷一丝香。
人间雨信先鸣鹳，仙界雷丝叱卧羊。
剡剡青身迷迥野，浮浮白水溜方塘。
丰年信出为霖手，恳悃忧民意叵忘。
旅怀寄友人
黄滔（唐代）

重叠愁肠只自知，苦于吞蘖乱于丝。一船风雨分襟处，

千里烟波回首时。故国田园经战后，穷荒日月逼秋期。

鸣蝉似会悠扬意，陌上声声怨柳衰。
过周宜冲林居
刘崧（元代）

幽人系遐思，散策欣往即。圳南秋水落，行踏涧中石。

离离数青松，远荫林下宅。落日在柴门，清风满蒲席。
行住坐卧三十二颂
释印肃（宋代）

恒河沙劫奉如来，功未全时眼不开。
自知本有灵光物，香灯不绝警痴呆。
偈七首 其一
释法泰（宋代）

今朝正月已半，是处灯火缭乱。满城罗骑骈阗，交互往来游玩。

文殊走入闹篮中，普贤端坐高楼看。
兄子象先罢公试归知武林动静成古风三首 其一
薛季宣（宋代）

黄庭有真诣，魂升魄入渊。知机动以食，还反道自然。

尝闻鍊色石，可用补苍天。时哉复时哉，宁教悔在前。
送文与可通判邛州
范镇（宋代）

半刺为官美，临邛自古名。何言缇轼宠，要侍版舆行。

仙籍新年贵，宾僚旧日荣。壶桨故父老，应在半途迎。
香山闲咏 其三
姚启圣（清代）

无数艨艟犯海波，我来守土竟如何。荒陲百事怡情少，孤岛三年战血多。

献馘楼头腾剑气，受降城下奏铙歌。弹丸若使劳臣在，未许潢池复弄戈。
建业怀古
宋无（元代）

离居迫驰道，晨往内西门。
屏营无顾间，偶逢路人言。
昔有六代宫，今为百姓园。
阿阁馀故基，憎城但颓埂。
金铺失严过，玉座变荒原。
陈昏蚤隋减，随奢孙崩奔。
乐极终复悲，辇车盯覆翻。
结绮徒构根，临人工锁冤。
贵巡艳亦无，丽华者不存。
高堧鸟鸟集，沃壤蓬麻繁。
鸮如拜月魄，蝶化寻芳魂。
草遗旧裙色，花流新啼痕。
空馀龙津水，流入鱼藻浑。
独涵睿泽在，尚感阳和恩。
孰知涓滴微，曾悦万乘尊。
坐令我葬赋，禊饮汙其源。
念彼禾黍地，凄然难具论。
宠深乃见辱，涕下还成吞。
甲子秋七月入宝安过访邓玄度观察镜园同尹用平温尔惇两年丈饮邻仙楼用杜少陵游何将军山林十诗四十韵 其五
张萱（明代）

花径缘溪转，柴门傍竹开。疏渠浇菡萏，选石护榔梅。

酒态吹风去，诗情逐雨来。落花閒不扫，恐损石栏苔。
梅花三首
王镃（宋代）

溪心印影月朦胧，树剥霜皮一半空。
只见开时冰雪冻，不知花里有春风。
鹧鸪天
吴则礼（宋代）

衮绣三朝社稷臣。旧调元鼎斡洪钧。垂绅屡转龙墀日，接膝潜洪黼座春。

金凿落，玉麒麟。凤鸣良月庆佳辰。巨鳌行听扃华禁，又起商周梦卜人。
归田诗
司马光（宋代）

秋水风波大，嗟嗟未可游。
渔樵自应乐，珪组为谁忧。
直木知先伐，明珠忌暗投。
果然钩可曲，不惜取封侯。
由里道中
戚昂（清代）

宿雨初晴晓气清，堤边新涨野桥平。数峰青遍澄江上，一路看山直到城。
汪彦章誉望求贤荐书三帖赞
岳珂（宋代）

纳交以道，不殊乎丘图。
观政以人，叹息于求贤。
言情惟真，无事乎胁肩。
此前辈之流风，今不复见者几百年矣。
使览者跫然曰：古道之存，存乎尺笺，
盍思乎勉旃。则如宝真者，
亦将预有荣焉。
崆峒山 其二
蒋湘南（清代）

轩辕胜迹入苍凉，问道宫中日月长。治术究应通柱史，寓言或恐误蒙庄。

潺泉鸟饮成金色，古洞龙归带药香。开出英雄天子派，秦皇汉武受奔忙。
寓小能仁寺即事书怀
王十朋（宋代）

小国青径梅溪老，绿水红莲越幕宾。药裹随身多半夏，花枝照眼只常春。

郡楼鼓角听殊远，僧舍钟鱼闻已频。窗外清风数竿竹，澹然相对净无尘。
挽夔路帅韩徽猷 其三
员兴宗（宋代）

若试迁都策，山东自不灰。政刑仍玉雪，议论亦风雷。

瑞竹双光断，灵襟一梦摧。而今夔子国，庙貌日悠哉。
自遣二首 其二
杜仁杰（元代）

畚筑家园手自操，虽无多景足偿劳。十年种竹翻嫌密，一日栽松恨不高。

是处求田消二顷，尚谁有梦到三刀。得名身后良痴计，尽拟浮沈付浊醪。
送春同子柔作二首 其二
程嘉燧（明代）

中酒闲眠日掩扉，弄寒窗雨故霏霏。花怜经眼关情剧，游忆同心见面稀。

江上一番仍节换，天涯何处不春归。遥知弱女千山里，乍改罗裳定湿衣。
游龙潭
刘克平（明代）

叠嶂层峦紫翠中，旧知雷雨起蛟龙。只今磴道千盘折，天末何年一夜风。
閒居自遣
乐雷发（宋代）

雨积桑枢长昔邪，谁能载酒访扬家。
汉庭用少臣今老，鲁俗皆冠我独髽。
忧国苦无蠲忿草，看书喜对决明花。
衰颓懒作江湖梦，拟劚三桠养鬓华。
陆墓寺
万俟绍之（宋代）

距城才五里，野景自萧然。
塘水清环寺，窰烟黑翳天。
市多沽酒旅，桥列卖鱼船。
欲酹宣公冢，渊陵几变迁。
赠宋安民失解
周孚（宋代）

寒林经雨叶全彫，莫向茅斋怨寂寥。小杜科名纵濡滞，老元诗律尚嫖姚。

穷营败屋堪容膝，病策寒藤胜折腰。紬史翻经有成约，不应从此厌招邀。
调笑令
曾慥（宋代）

净友。如妆就。折得清香来满手。一溪湛湛无尘垢。白羽轻摇晴昼。远公保社今何有。怅望东林搔首。
饯别余午渠宪副之闽川
胡直（明代）

芳郊宝刹傍金台，黄鸟关关碧树隈。花下熊轓千骑出，日边豸绣五云开。

共怜粉署论交地，不尽青春送远杯。传道幔亭连九曲，登高想见大夫才。
了翁
释智朋（宋代）

先师公案强名模，不解深藏负累渠。
是我杀我便偿命，如何年老解心孤。
六朝门。宣帝
周昙（唐代）

宣帝骄奢恣所为，后宫升降略无时。

乘危自有妻公在，安许鸾凰是尉迟。
无题
陆弼（明代）

珠帘寂寞网流尘，舞歇歌残已十春。
惟有香魂消不得，至今犹作梦中人。
郑伯良携赵子昂宋克温真迹见示
黎民表（明代）

翰墨前贤在，悬金不易求。登坛称二妙，破冢阅千秋。

雅好怜昌歜，穷途哂敝裘。椟还虽可恨，已胜夜光投。
晋正德大豫舞歌二首 其二 大豫舞歌
傅玄（魏晋）

于铄皇晋，配天受命。熙帝之光，世德惟圣。嘉乐大豫，保佑万姓。

渊兮不竭，冲而用之。先帝弗违，虔奉天时。
九月十四日于雍熙院为舅氏斋设作
刘敞（宋代）

他时伤远别，渭北遽成悲。今作终天恨，悠悠奈我思。

平生华屋处，回首不胜悲。寂寞西州路，何堪再到时。
八声甘州·倚阑干立尽
何梦桂（宋代）

倚阑干立尽，看东风、吹度柳绵飞。怕杜鹃啼杀，江南雁杳，游子何之。梦断扬州芍药，落尽簇红丝。歌吹今何在，一曲沾衣。往事不堪重省，记柳边深巷，花外幽墀。把菱花独照，脂粉总慵施。怅春归、留春未住，奈春归、不管玉颜衰。伤心事，都将分付，榆砌苔矶。
绝句
黄庭坚（宋代）

花气薰人欲破禅，心情其实过中年。
春来诗思何所似，八节滩头上水船。
述怀 其二
明鼐（清代）

九月到安庆，十月抵安福。长江二千里，波涛相起伏。

雷电风雨交，客如牛觳觫。长眠鱼腹中，思之已烂熟。

谁贳不祥身，端然返乡族。朱提余一封，入门愧松竹。
寓泊临淮有怀杜修撰
贺铸（宋代）

幕卷歌鬟列，堂深蜜炬然。
临风鸣羯鼓，待月戏秋千。
短韵吟牋出，长檐醉帽偏。
斯人违薄俗，何减孟公贤。
新秋宣威后堂会张鲍二帅晚过东圃作
李梦阳（明代）

戟府临秋气自威，林亭过雨日能辉。但邀文士挥彤管，不愿将军试铁衣。

云湿白花篱槿重，风摇朱果石榴稀。弯弓欲看双禽堕，海阔天晴雁不飞。
诗赠晚学李君
邢仙老（宋代）

翠微堆里隐云烟，石缚藤萝小洞天。
常篆丹符驱木魅，每呼山鬼汲溪泉。
养成玉座千年石。煉过河车九转铅。
记得潜虚真伴侣，出门争赠买山钱。
雪诗
张孜（唐代）

长安大雪天，鸟雀难相觅。
其中豪贵家，捣椒泥四壁。
到处爇红炉，周回下罗幂。
暖手调金丝，蘸甲斟琼液。
醉唱玉尘飞，困融香汗滴。
岂知饥寒人，手脚生皴劈。
访僧可堂
邵棠（宋代）

解装歇马访高僧，门掩东风日又曛。
入定不知禅外事，任侬敲碎北山云。
和尚书咏烟
徐夤（唐代）

无根无蒂结还融，曾触岚光彻底空。不散几知离毕雨，

欲飞须待落花风。玲珑薄展蛟绡片，幂历轻含凤竹丛。

琼什捧来思旧隐，扑窗穿户晓溟濛。
晚登保安城西望小顶山
佟凤彩（清代）

碧嶂青青翠色横，夕阳直射古荒城。乱峰烟锁层层秀，瀑水晴悬的的明。

鸟弄余辉缘树语，樵迷幽径带云行。停骖西望饶佳致，远隔关山忆帝京。
上夹谷书隐先生六首
何梦桂（宋代）

骥老不适用，狐首复何几。
身名与世隔，谁以告彼姝。
衷肠远难诉，载诉出户衣。
出户亦不辞，疑我故步非。
袖中怀绿绮，自伤知音稀。
为君试一弹，沾襟涕涟濡。
木兰花慢（登楼观稼作）
吕胜己（宋代）

无言凭燕几，爱香袅、博山炉。正暖日辉辉，晴云淡淡，千里平芜。暖家尽收刈了，见牛羊、下垅暝烟孤。闻说丰年景致，老农击攘呜呜。

狂夫。素乏良图。从上策、赋归欤。有千亩松筠，三洲风月，尽遂吾初。凭谁去西塞岸，问玄真、此意果何如。寂寞无人共乐，醉乡是我华胥。
仙霞道中
黄公度（宋代）

村村翁妪贺年华，不道行人亦念家。
可是浮名能挽我，杖藜元日度仙霞。
和之美舟行杂诗八首 水鸭
司马光（宋代）

缡縰出短蒲，毰毸浴清水。物忌太鲜明，何妨染泥滓。
忆东园
胡宿（宋代）

越鸟恋南柯，春来怨别多。冷风如可御，争奈简书何。
淡圃兄生辰有诗次韵
艾可翁（宋代）

来寿吾兄玉局仙，郎君亦自醉颓然。
乱离难得团圞日，清健何须少壮年。
投老宦情云在壑，忧时心事日行天。
遐龄此即应如鹤，蕙帐月寒相对眠。
赏松菊（寿圣诞辰）
曹勋（宋代）

凉飙应律惊潮韵，晓对彩蟾如水。庆霄占梦月，已祥开天地。圣主中兴大业，二南化、恭勤辅翊。抚宫闱，看仪型，海宇尽成和气。

禁掖西瑶宴席。泛天风、响钧韶空外。贵是至尊母，极人间崇贵。缓引长生丽曲，翠林正、香传瑞桂。向灵华，奉光尧，同万万岁。
灌园亭
许及之（宋代）

植蔬常匝圃，酿酒仍满瓮。便觉三公轻，更将德本种。
冬夜偶成示温次言
赵景贤（清代）

空城木叶晚萧萧，午夜风声似听潮。无寐一编镫自照，高吟百瓮酒能消。

哀时王粲词偏美，避地梁鸿迹已遥。不用登楼频望远，青磷白骨遍皋桥。
蒲塘道中寄怀归宗迥中法阐法仁三僧
李彭（宋代）

窗鸡唤晨炊，毂声转水辙。出遨得会稽，辨严未明发。

朔气犯襟裾，露华袭毛发。仿像滹沱河，幽事期可悦。

旅雁起寒塘，疏林耿明月。挽彼岁寒姿，然萁共明灭。

岂惟苏奚奴，政可烘履袜。黎明诣萧寺，饷糜随盥栉。

风廊谑谈僧，蒲团寻老衲。堂堂大圜照，此渠亲记莂。

缅怀汤惠休，妙理颇诣绝。超然宴法窟，胸次包禹穴。

阐师远游孙，卓卓霜下杰。真成一角麟，笑我缘盎鳖。

寂子延陵秀，晖映敌冰雪。渥洼真龙媒，作驹已汗血。

刮膜藉金篦，嘉言霏玉屑。德星每难聚，顾兔复易缺。

紫霄上巑岏，石镜悬莹澈。幽期不嫌频，难遣芳岁歇。
香岩寺
王德纯（清代）

风景香岩更不同，诸峰环绕势凌空。层峦拔地连云起，峭壁撑天带雨濛。

翠列芙蓉笼佛殿，青抽玉笋表神功。无边胜迹谁能写，图画天开万古雄。
临江仙
袁嘉（清代）

记得钗分悲永别，经年砚匣尘封。而今重展泪花浓。

伤心留断封，铃印未销红。

玉镜台前馀独影，梨云梦断无踪。新愁旧恨压眉峰。

茫茫泉路杳，何处盼鳞鸿。
和任师见寄之韵
辛弃疾（宋代）

几年魂梦隔高门，叹息潭间阙异闻。
剩喜风情筋力在，尚能诗似鲍参军。
六代祖师画像赞·六祖大监禅师
释正觉（宋代）

广南樵夫，淮西行者。
明珠走盘，黄金出冶。
透影像兮凡圣罔得同尘，续光明兮家世自然不夜。
众星之拱斗之魁，百川之趋海之下。
弃钵袋而逃，提不起而恳招。
非风旛之摇，示即物之情超。
叶落归根兮来时无口，百千三昧兮九牛一毛。
冬至四绝
刘克庄（宋代）

遥知廷设黄麾仗，不见人书白板扉。
老子挂冠还笏了，别无上服止深衣。
胡元迈集句作宫词二百首求题跋为书两章 其一
孙应时（宋代）

五侯鲭具人间味，百衲衣裒天下工。宫体故宜供帖子，玉堂何日唤诗翁。
题任处士创资福寺
鱼玄机（唐代）

幽人创奇境，游客驻行程。
粉壁空留字，莲宫未有名。
凿池泉自出，开径草重生。
百尺金轮阁，当川豁眼明。
秋夜偕诸生月下诵桂子月中落之句因以为韵 其五
冯昌历（明代）

指挥铁如意，长笑动山岳。夜半放光明，溶溶漫碧落。
和渊明拟古九首 其九
赵秉文（金朝）

青青一本兰，俟时吾将采。不采庸何伤，香色终不改。

太阳颓西泛，明月生东海。日月如飞梭，荣华不相待。

寄言纫佩子，无贻后时悔。
一丛花 邻西一废园新种梅数十株，连日六禾来讯，余未有以应也。偶出见花，喜报六禾
陈洵（清代）

此花除我更无邻。犹是隔年春。窥墙便欲深心许，岁华静、蜂蝶窥巡。

香讯懒对，闲门早闭，各自过黄昏。

何郎词笔久销魂。垂老尚情亲。小楼绣被熏香罢，又还念、空谷佳人。

输与夜来，一方明月，流水二三分。
颂证道歌·证道歌
释印肃（宋代）

了知生死不相关，却把虚空作鼓挽。
打者甚多闻者少，禾山老汉实无端。
次韵李怀安赠何宪五绝 其一
王十朋（宋代）

元老登朝首剡章，危言凛凛动明光。掉头却向江湖去，不肯伊优上北堂。
挽蒋尊师
华镇（宋代）

少报羽人衣，年耆道更肥。未容青雀至，俄驾白云归。

海上蟠桃熟，人间晚露稀。空留墨妙在，鸾鹤自翻飞。
银州北书事
许棠（唐代）

南辞采石远，北背乞银深。碛路虽多险，江人不废吟。

雕依孤堠立，鸥向迥沙沈。因共边人熟，行行起战心。
奉和袭美太湖诗二十首·入林屋洞
陆龟蒙（唐代）

知名十小天，林屋当第九。题之为左神，理之以天后。
魁堆辟邪为，左右专备守。自非方瞳人，不敢窥洞口。
唯君好奇士，复啸忘情友。致伞在风林，低冠入云窦。
中深剧苔井，傍坎才药臼。石角忽支颐，藤根时束肘。
初为大幽怖，渐见微明诱。屹若造灵封，森如达仙薮。
尝闻白芝秀，状与琅花偶。又坐紫泉光，甘如酌天酒。
何人能挹嚼，饵以代浆糗。却笑探五符，徒劳步双斗。
真君不可见，焚盥空迟久。眷恋玉碣文，行行但回首。
题五峰僧寺悼住此庵上人
李昌祺（明代）

旅食京华七度秋，重来无处觅汤休。万株松树千竿竹，梦寐平生旧此游。
呈吕陈州唐卿
刘勋（金朝）

警盗何烦鼓夜挝，丽谯清昼卷高牙。春回和气一千里，雪与丰年十万家。

逋赋稍宽新得帖，军书不至早休衙。新年载酒须行乐，次第东风绕郡花。
八景胜概 其二 仙坛灵草
方凤（宋代）

葳蕤不记名，绝壁挂缕缕。果否垂衣年，丝麻绩蜂午。
金陵杂兴二百首
苏泂（宋代）

前日东园一看梅，昨朝重看杏花开。
从今尽有花时节，判得从公日日来。
句
梅尧臣（宋代）

亚夫金鼓从天落，韩信旌旗背水陈。
招王微之
韩维（宋代）

龙图老学士，腰痛比如何。
久阕新诗和，应寻曲旧歌。
梅红轻绽萼，池绿细生波。
欲与君同醉，春风试舞罗。
翌日阻雨次前韵
黄庭坚（宋代）

愁云垂垂雨淫淫，野馆重赋思归吟。
老农那问客心苦，但喜粟粒如黄金。
偈颂二百零五首
释正觉（宋代）

小雪纤纤洗霁色，新春冉冉入烧痕。
三千界现非佗物，百亿分烧有妙门。
白云儿是青山用，青山父是白云根。
寄语白云数回首，青山免见瘦棱棱。
昭烈庙
郭槃（明代）

宸居寥寂翠华空，古树参差宿雾笼。兴汉有心劳汗马，报雠无计失英雄。

旄旌东指云同散，阵垒西沉路不通。惟有故宫禾黍在，离离疏影夕阳中。
送郑邛叔珪之博罗尉四首
王迈（宋代）

是邑经兵火，今缠补少痕。
要教民击坏，毋遣吏椎门。
文惠残碑在，坡仙醉墨存。
公余勤物色，幽兴入琴樽。
寄远曲
赵汝燧（宋代）

君马踏边尘，绣帷妾一身。仰天无过雁，俯水无游鳞。

酒难独自无，蚁樽空浮春。食亦不知味，驼峰徒荐珍。

忆昔送君君已醉，醉言更戍一年事。兜鍪北去几寒暑，两地肝肠摧万里。

别来容貌似旧无，寄去衣裳知到未。折柳丝丝紫塞心，对花片片青春泪。

夜闻琴瑟鼓邻家，人皆齐眉老年华。不忍恨君翻自恨，长吁矫首天之涯。

几度虚传归信息，爱听乾鹊怕听鸦。孤枕有时髣髴梦中见，觉来霜角咽梅花。
赵涧边叶丹厓在雁山未回诗以寄之
朱谏（明代）

老怀绝驰驱，閒居少来往。枕石松下眠，步屧林间响。

携农看芳松，喜见稻苗长。种秫既有秋，此外复何想。

意逐浮云去，随君到空山。兴剧足力疲，不能强跻扳。

去为十日期，期尽君当还。幽斋倚修竹，迟尔论金丹。
永遇乐（为张安国赋）
韩元吉（宋代）

池馆春归，帘栊昼静，清漏移箭。山下孤城，水边翠竹，鶗鴂声千转。记得年时，绮窗人去，尚有唾茸遗线。照珠筵、歌檀舞扇，寂寞旧家排遍。

青云赋客，多情多病，西掖桐阴满院。飞絮随风，马头月在，翡翠帷空卷。平湖烟远，斜桥雨暗，欲寄短书双燕。算犹忆、兰房画烛，醉时共翦。
示能仁长老祖秀
胡寅（宋代）

此世未可出，太虚无古今。一尘绝点染，万象罗萧森。

白云从何来，舒卷亦无心。流风散远影，花雨释重阴。

俄然际碧海，倏尔归遥岑。方来讵可执，已去谁能寻。

何人知此意，鱼鸟徒高深。道人乃如许，洒落湘之南。

冥鸿岂避弋，倦鹤亦投林。昔年淮泗间，清誉喧佩簪。

石塔缝无际，盐官鼓无音。衡山亦何有，神廪供爨鬵。

十年一纸衲，綵线穿金针。上方万壑外，微笑开我襟。

幽怀久自契，俗虑何由侵。攀萝共明月，流水写瑶琴。
读韩致光诗集
陆游（宋代）

渺莽江湖万里秋，玉峰老子弄孤舟；犹胜宿直金銮夜，凛凛常怀泼酢忧。
成宗
杨子器（明代）

宝刹新妆法事修，五台新刹欲同游。
六宫侍女知多少，太后床前早扣头。
七才咏题韩滉画卷七首 其七 高适
弘历（清代）

达夫尚节义，其诗故可传。据鞍意自殊，默搆成佳篇。

韩相留墨妙，致我思古人。独惜有遗舛，杜老与浩然。
赠王隐者山居（一作赠隐者）
于武陵（唐代）

石室扫无尘，人寰与此分。飞来南浦树，半是华山云。

浮世几多事，先生应不闻。寒山满西日，空照雁成群。
冬日都下杂兴诗十六首
李稷勋（清代）

城阙旧神州，崔嵬迥隔愁。高甍丽朱瓦，大道俯青楼。

白马五陵侠，黄金四姓侯。由来歌舞地，慷慨足烦忧。
题赵大年小景
舒岳祥（宋代）

三株五株依岸柳，一只两只钓鱼船。
水天鹎鸭斜飞去，细草平沙兴渺然。
少师自南都见访为诗以谢
赵抃（宋代）

中怀和气祗如春，对酒赓歌莫厌频。半载昔同参国论，十年今长类天伦。

不辞命驾踰千里，应念同心有二人。珍重宗盟恩意厚，岁寒终始见松筠。
山下宿
白居易（唐代）

独到山下宿，静向月中行。何处水边碓，夜舂云母声。
黄均州挽词
项安世（宋代）

孤童崛起世希有，二子成名人所难。
终始两无堪恨处，东西常大所居官。
诸方老宿俱参遍，盖世功名忽梦残。
爱我平生呼畏友，负公无路送行棺。
满庭芳 藏头 折起方字
王哲（金朝）

方觅残，馀蒙庵方，邀便出黄粱。中生秀，唯我最堪当。内冲和九转，般运、二气飘荡。飚动，楼上下，出入呼光芒。殃。取象滋，羊味酒，醴俱忘。灵真一点，圆照?璋。印白莲秀艳，清净、别恁馨香。华静，衣前引，齐唱满庭芳。
待曙楼
严嵩（明代）

闻钟起振衣，展席坐东扉。松岩微月堕，花林芳露稀。

悟澹境方寂，遣俗虑应稀。稍稍晨光集，众禽川上飞。
离席合赋赠南剑教授盛复之之官 其六
范梈（元代）

昔向辽东郡，长歌觅管宁。此行无赠策，故事有谈经。

豆实登朱荔，虹光照紫萍。龟山文物在，未用叹凋零。
青玉案（采莲女）
陈允平（宋代）

凉亭背倚斜阳树。过几阵、菰蒲雨。自棹轻舟穿柳去。绿裙红袂，雨花相似，撑入花深处。

妾家住在鸳鸯浦。妾貌如花被花妒。折得花归娇厮觑。花心多怨，妾心多恨，胜似莲心苦。
次韵答谢公靖节推将至襄阳见寄 其二
邹浩（宋代）

宾主相忘沔水滨，高风谁与向来亲。君能鸡黍酬初诺，我亦齑盐得此春。

桃李无言方永日，江山有路正宜人。直须弄凤骑龙去，莫使身为可畏身。
赤谷安禅师塔
卢照邻（唐代）

独坐岩之曲，悠然无俗纷。
酌酒呈丹桂，思诗赠白云。
烟霞朝晚聚，猿鸟岁时闻。
水华竞秋色，山翠含夕曛。
高谈十二部，细核五千文。
如如数冥昧，生生理氛氲。
古人有糟粕，轮扁情未分。
且当事芝朮，从吾所好云。
寿刘缉唐孝廉六十
吴鲁（清代）

纵衡健笔挟江涛，评骘艺林眼力高。雅量共推黄叔度，佳章自写薛阳陶。

远游名胜斯称福，遍阅雄文亦足豪。一到蓬莱摛彩笔，神山初日照金鳌。

论文樽酒兴初酣，旧事经过娓娓谈。寿望耆龄欣锡九，辰逢佳节近重三。

裁诗老境心逾细，说士频年口更甘。一部笙簧新谱曲，莺声二月忆江南。
为频阳田先生八十寿
屈大均（明代）

河华英灵聚，西来气混茫。奥区先渭汭，沃野更频阳。

有美雄京兆，田公负令望。宗周传礼乐，西汉绍文章。

小邑牛刀试，空山豹雾藏。采芝从地肺，晞发向扶桑。

昭代留耆旧，中年谢霸王。耦耕檀柘里，独钓漆沮傍。

揽德鸾难下，含精桂自芳。白云横陆海，瀑布落崇岗。

八十春无尽，飞腾兴欲狂。无为真药饵，不老是壶觞。

姑射元冰雪，神尧亦秕糠。岳莲标玉井，仙掌注寒浆。

骨髓年来紫，瞳人日以方。里闾钦几杖，髦士奉圭璋。

令嗣生民秀，贤书上国光。诗称花萼韡，舞拂綵衣长。

雉子斑何极，龙媒蹀未央。神人和唱叹，廊庙肃趋锵。

深爱存颜色，清歌祝乐康。万年松偃盖，九子凤吹簧。

烟叠荆山陌，溪盘祋祤乡。老人南极灿，王者泽兰香。

四皓空贫贱，中华靡赞襄。星迟东井会，风待赤旂扬。

拾穗中田露，披裘九月霜。老成为国献，久视比仙强。

世变迁陵谷，人间足稻粱。麒麟逢孔父，蝴蝶化蒙庄。

至道遥相契，苍生定不忘。他时清渭猎，车后载君璜。
赠晴川居士三首 其三
陈吾德（明代）

万里题诗到薜萝，不知秋色傍人过。他时九曲能相访，与尔中流闻棹歌。
登岳阳楼望君山
杨基（明代）

洞庭无烟晚风定，春水平铺如练净。
君山一点望中青，湘女梳头对明镜。
镜里芙蓉夜不收，水光山色两悠悠。
直教流下春江去，消得巴陵万古愁。
郊庙歌辞。善胜舞
佚名（唐代）

圣祖累功，福钟来裔。持羽执干。舞文不废。
上王平章
邵允祥（宋代）

武陵春暖浩无涯，城下楼船陌上车。
礼乐远传吴季札，衣冠旧是汉长沙。
秋高剑气横千里，夜静书声启万家。
非是避秦前日路，行人何必问桃花。
寄湖南从事
韩偓（唐代）

索寞襟怀酒半醒，无人一为解馀酲。岸头柳色春将尽，

船背雨声天欲明。去国正悲同旅雁，隔江何忍更啼莺。

莲花幕下风流客，试与温存谴逐情。
送杨山人归天台
李白（唐代）

客有思天台，东行路超忽。涛落浙江秋，沙明浦阳月。

今游方厌浙，昨梦先归越。且尽秉烛欢，无辞凌晨发。

我家小阮贤，剖竹赤城边。诗人多见重，官烛未曾然。

兴引登山屐，情催泛海船。石桥如可度，携手弄云烟。
三溪
尹恕（宋代）

三溪溪水别原委，长日波光荡无已。
曲折有如九回肠，合匯门前清彻底。
只看秀色照眼明，溪上间游不倦情。
何年得作逋荣客，好结芳邻一濯缨。
探春慢（雪霁）
张炎（宋代）

银浦流云，绿房迎晓，一抹墙腰月淡。暖玉生烟，悬冰解冻，碎滴瑶阶如霰。才放些晴意，早瘦了、梅花一半。也知不做花看，东风何事吹散。

摇落似成秋苑。甚酿得春来，怕教春见。野渡舟回，前村门掩，应是不胜清怨。次第寻芳去，灞桥外、蕙香波暖。犹妒檐声，看灯人在深院。
度暑
姜特立（宋代）

度暑有余乐，虚堂閒炷香。
清风左右至，翠竹两三行。
既无衣食忧，更喜寿命长。
与物虽同流，於世实相忘。
所以陶徵君，高卧到羲皇。
谢蔡和县白莲栽
陈宓（宋代）

忠惠当年种，濂溪此日分。
开筵胜玉碗，围坐当冰盆。
性地元无染，心源自有根。
江湖情渐懒，乐在闭柴门。
斗斋
华岳（宋代）

八方无处著瞿昙，百合中间寄一龛。
满挹酒浆供里北，平量风月借和南。
腰如可折岂徒五，涎若果流何待三。
更喜小窗能就拱，夜寒江静著山函。
立春日雨中三绝 其二
周紫芝（宋代）

先自逢春老倍伤，两檐疏雨更淋浪。眼前无复新幡胜，只有寒菹照庾郎。
铜雀台吊古歌
谢榛（明代）

龙飞白水承火德，千里草青汉家厄。曹瞒秉钺剪群雄，独据中原此尽力。

盖棺一缩九州心，西陵日暮愁云色。地荒铜雀空莓苔，世变铜驼秪荆棘。

乱机相仍天有知，长风忽来正叹息。歌舞尚多身后情，玉颜惨淡雕栏侧。

断肠雨泪洒衡漳，呜咽至今流不极。流不极，悠悠复悠悠，那见翠华耽宴游。

胜景无穷乐有限，建安人去浮烟收。讵知千载邺下客，不教寂寞河山秋。

却忆腾蛇乘雾翻自谓，松楸直上俨豪气。
朝三暮四
佚名（先秦）

宋有狙公者，爱狙，养之成群，能解狙之意；狙亦得公之心。损其家口，充狙之欲。俄而匮焉，将限其食，恐众狙之不驯于己也。先诳之曰：“与若芧，朝三而暮四，足乎？”众狙皆起而怒。俄而曰：“与若芧，朝四而暮三，足乎？”众狙皆伏而喜。
颂十玄谈·心印
释印肃（宋代）

心印何人敢授传，无师弟子佛众生。
几多妄想成怪觉，执境迷心拜衲僧。
顾中翰祭告德衡二藩兼有事沂山东海
李攀龙（明代）

圣主新恩北极开，侍臣衔命出燕台。三齐茅土星潢近，二国松燕雨露回。

百丈自天垂瀑布，五云佳气接蓬莱。俱言海岳游偏壮，为有王褒作颂才。
答徐直方问无极歌
赵汝腾（宋代）

谓无极不可状兮，造化之枢。谓无极可状兮，声臭俱无。

至哉濂翁兮，是创是图。后来诸老兮，交辨鹅湖。彼是此非兮，畦畛何殊。

究其指归兮，风乎舞雩。吾默会于心兮，徵以通书。

阴阳动静兮，何始何初。人人有是兮，奚问乎吕陆张朱。
如占城经吴川极浦亭
陈宜中（宋代）

颠风吹雨过吴川，极浦亭前望远天。
有路可通环屿外，无山堪远首阳巅。
溪云起处潮初长，夜月高时人未眠。
异日北归须记取，平芜尽处一峰圆。
青田同七五兄作四首 其一
薛季宣（宋代）

为闻双鹤访青田，便有孤云竟目前。滩水自鸣山自绿，短篷斜挂得酣眠。
田家漫兴 其二
吕本中（宋代）

参星瞻谷日，水影量元夕。旱潦种早晚，老农从定策。

催耕鸣鸠起，护竿乌鹊去。秋成不餍怀，暑雨不告劳。

岁时社酒会，扶醉有年高。
玉壶轩
白玉蟾（宋代）

玉壶四榻静无尘，琴上无徵笔有神。
诗债已还休骨瘦，酒冤今醒但眉颦。
清风吹鹤梧桐晓，明月啼猿杨柳春。
见说玉楼新架就，紫皇有诏日来频。
郡守祷雨获应
苏过（宋代）

秋阳六十日，闵闵岁可惧。原田龟坼块，城市尘没屦。

谁欤悲若人，活彼于旦暮。精禋发仁恻，诚意辄上诉。

神山閟灵湫，水旱天所付。潜虬懒废职，暴虎往斗怒。

抑无东海冤，又岂桑羊蠹。天心自响答，民语酌道路。

嗟予生理拙，饥饱共农圃。披衣夜不眠，听此檐间语。

沉疴忽去体，黄壤流膏乳。少宽县令责，尽复南亩故。

呼儿酌我酒，欲写无佳句。聊同千里谣，非公谁与哺。
子由在筠作东轩记或戏之为东轩长老其婿曹焕
苏轼（宋代）

趺坐化去子由闻之乃作二绝一以答予一以答慎明年余过圆通始得其诗乃追次慎韵君到高安几日回，一时斗薮旧尘埃。
赠君一笼牢收取，盛取东轩长老来。
（余送曹诗。
）大士何曾有生死，小儒底处觅穷通。
偶留一吷千山上，散作人间万窍风。
（余和慎诗。
）
海棠
方岳（宋代）

半吐柔芳暖正妍，趁晴何不试笼鞭。
玉环醉矣春无赖，金屋贮之人孰贤。
花比红儿谁作谱，诗传娇客已成编。
湘帘燕子人家月，一笑春风不计年。
徐和卿潘文叔溪楼夜饮因送之永丰
韩淲（宋代）

良天佳月共中秋，绿水青山一倚楼。今古情怀只如此，几多杯酒可销愁。

得随撰杖平生愿，又向乾封数日留。湖海交游难定准，眼明烟鸟下沧洲。
闲思
陆游（宋代）

毕世为农不复疑，还东六见岁阴移。
闭门旋了和诗债，卖药不阴沽酒资。
意倦投床效龟息，齿疏嚼饭类牛齝。
兀然过日君无怪，一念功名恐过悲。
集古句凡五首 其二 望湖亭
李梦阳（明代）

与客携壶上翠微，千家山郭静朝晖。平沙渺渺来人远，黄鸟时兼白鸟飞。
颂古一百二十一首 其一
释宗杲（宋代）

利刃有蜜不须舐，蛊毒之家水莫尝。不舐不尝俱不犯，端然衣锦自还乡。
风流子（前题）
吴文英（宋代）

温柔酣紫曲，扬州路、梦绕翠盘龙。似日长傍枕，堕妆偏髻，露浓龙酒，微醉欹红。自别楚娇天正远，倾国见吴宫。银烛夜阑，暗闻香泽，翠阴秋寂，重返春风。

芳期嗟轻误，花君去、肠断妾若为容。惆怅舞衣叠损，露绮千重。料绣窗曲理，红牙拍碎，禁阶敲遍，白玉盂空。犹记弄花相谑，十二阑东。
天池灯
洪咨夔（宋代）

山谷人家避李成，谁知劫数莫逃兵。
至今鬼燐青无数，认作文殊佛火明。
许待制挽词
楼钥（宋代）

蚤擅文章价，名公屡品题。
碑铭摹谏省，丘壑访愚溪。
得句追飞兔，摛毫走怒猊。
遗编闻好在，后学仰筌蹄。
冬日游林虑观珍珠帘
毛际可（清代）

丹嶂何年剖，悬流万仞溪。峰晴留古雪，石怒抱寒霓。

小径攀藤滑，危亭俯树低。天台差共拟，翘首石城西。
和太师相公秋兴十首
夏竦（宋代）

遥思汉阙雨新晴，天际微云夕吹生。
沆瀣气凉仙掌迥，满盘宵露结珠英。
秋日杂兴
敖陶孙（宋代）

阵云起西北，中原暗黄尘。
岂无匡时算，无路不得陈。
书生亦过匡，夜夜占天文。
匣剑似识时，中宵哑然鸣。
我亦发悲歌，沾衣涕从横。
句
张顒（宋代）

两州花萼竞相辉，间断红尘一水涯。
点绛唇·连夜春寒
元好问（金朝）

连夜春寒，夜来好梦衾暖。寺楼钟断。却恨更筹短。一点闲情，苦被离愁管。西城晚。雁飞天远。草色归心满。
秋日病蝇
孙谔（宋代）

秋蝇病不起，隐隐覆墙端。热处声相乱，寒时飞却难。

无须挥扇逐，已惜抱形残。当日趋炎态，可教冷眼看。
留城寄旷翁
艾性夫（元代）

六年不见云巢老，端拟此来消渴心。
花落鸟啼春事阔，不知何处倚阑吟。
题邹一桂百花卷
弘历（清代）

东风骀荡珠斗旋，女夷早识当司权。探春为使冒晓寒，垂垂雪司报韶年。

东郊迎春春可怜，赭黄袍笏映日暄。是时红梅方灿然，暗香疏影笑逋仙。

晓妆学杏斗芳鲜，九嶷萼绿环佩珊。不许舞蝶知因缘，湘妃波上犹跹跹。

云仪雾从衣袂联，九龙为御不须鞭。一品九命瑞香团，味输龙沉与麝兰。

万粒齐绽雪点残，诗人漫誇紫毬般。宝珠山茶出祗园，杨妃焦萼空喧传。

滋兰九畹忆屈原，凌驾菉葹突蕙荃。东皇绶带垂翩翩，管领嫣红姹紫天。

南阳诸葛卧龙蟠，只今遗种犹田田。玉李含桃相樛连，繁英碎瓣春星攒。

色香不辨孰媸妍，百花领袖文杏专。上林仙子名姓宣，亦有行人断魂牵。

清明时司村舍边，双双金雀何飞翾。宛同社燕珠帘穿，紫棉垂丝笑靥嫣。

欲绾青阳片刻延，荆花解令昆仲欢。不须更咏棣华篇，光风转处蕙丛芊。

态比吴兰差娟嬛，野薇含笑美且鬈。苧萝村里浣纱人，蝴蝶惯抱花心眠。

紫罗花凤低枝骈，海棠贴梗种尤难。元都观里春将阑，桃花人面啼阑干。

雪梨映月小院偏，木笔点咏芳园閒。昭容紫袖俄双搴，流苏万结压井栏。

蕃薇金朵垂篱垣，如来迦叶曾示禅。何来于菟绕戒坛，比邱伏后都忘筌。

谁将荷包名牡丹，满贮春和露未乾。轻鯈出水波溅溅，弱干掩映梳烟鬟。

银丝万缕疑珠贯，瑶葩真是抵金钱。浴蚕初罢豆花繁，不与桃李争春官。

绕蹊棠棣常偏反，满囊金粟胜霜籼。双成上元纷骑鸾，石家步障金谷筵。

紫丝十里围芳阡，沃丹九转驻朱颜。虞姬杜鹃愁满川，蕊珠宫里綵毬悬。

兰膏微晕胭脂殷，名传西府堪吟攀。长春四季开斓斑，直将春秋纪八千。

丛丛石竹疑湘斑，洛阳魏紫尤称尊。琼田瑶圃樊杜班，沉香乐游应并删。

身傍小玉欺素蛮，木香郁李枝连蜷。玉堂佳客挥吟笺，缤纷翠羽来空山。

亚盆栀子丽且娴，但闻薝卜馀香捐。忘忧最爱北堂萱，豆篱花满凉蛩喧。

金银引蔓飘温黁，蜀姬濯锦锦浪翻。石榴争似葵心丹，南中金丝五出圆。

盈盈黄苞衬绿盘，千叶翠桃欹晚烟。连昌宫墙那能关，还疑洞口寻刘阮。

玫瑰宜上美人钿，缠枝千结芳菲魂。佛国嘉种称旃檀，离垢顿悟倒刹竿。

渭川遥接武陵源，观音幻柳何曾观。石菊凌霄剪碎纨，或绽砌旁施松颠。

海桐濛濛清露漙，渌波初日舒芳莲。亭亭翠盖凌风轩，虙妃罗袜步银湾。

郎名紫薇侍金銮，晚香未入嵇含编。岸莲紫鹤净粉铅，玉阶岸帻鸡人冠。

露晨报曙琐窗前，清江红醉雁初还。牵牛七夕鹊桥填，秋葵凤仙簇藓砖。

美人绿鬓映貂蝉，闻雷悟处同风幡。马兰珠兰争笑嘕，茉莉吐馥髻云𩆓。

海棠秋染红霞痕，幽馨逸态难具论。淡竹不离僧伽肩，芒鞋挂处铁线缠。

汉宫秋色赤燄燀，玉簪插髻清芬喷。蓝菊翠梅各婉婵，桂花丹粟月窟根。

木樨弄影临清湍，夜来香绽花须鬗。桃蹊李径委榛菅，九秋佳色东篱存。

当年陶令兴盘桓，金英落砌犹堪餐。嘉名万寿荐寿樽，月月红妆灿朝暾。

芙蓉寒倚夕阳滩，江乡一幅图范宽。累累天竹缀琅玕，山茶艳质名玉环。

香传真蜡薇露湔，月明林下殊清便。玉梅宜殿花王铨，更番风信非虚言，明年芳事从头看。
韬钤深处
戚继光（明代）

小筑暂高枕，忧时旧有盟。
呼樽来揖客，挥麈坐谈兵。
云护牙签满，星含宝剑横。
封侯非我意，但愿海波平。
张圣民席上听张令弹琴
梅尧臣（宋代）

一听履霜霜满足，再听绿水声缘谷。
我行日月候春波，嫩苔沙缘侵鱼目。
渔歌晚唱泛水来，天浸沧浪光可掬。
坐中此意自弦生，中郎五弄人难熟。
人知难熟独善弹，弹拍未终脂驾速。
郑卫古来多喜闻，卒章为我歌淇奥。
青城山观
释楚峦（宋代）

静见门庭紫气生，前山岚霭入楼青。
玉坛醮罢鬼神喜，金鼎药楼鸡犬灵。
岩下水光分五色，壶中人寿过千龄。
何当一日抛凡骨，骑取苍龙上杳冥。
垂丝钓（邓端友席上赠吕倩倩）
杨无咎（宋代）

玉纤半露。香檀低应鼍鼓。逸调响穿空，云不度。情几许。看两眉碧聚。为谁诉。

听敲冰戛玉。恨云怨雨。声声总在愁处。放杯未举。倾坐惊相顾。应也肠千缕。人欲去。更画檐细雨。
兰亭
韩性（元代）

昔人艺芳兰，遗迹越溪上。风流晋诸贤，好奇极寻访。

坐令后来人，吊古更惆怅。忆昔初来游，精庐适新创。

俯仰三十年，故交独青嶂。今晨天气佳，烟堤系轻舫。

相携得良朋，举酒互酬倡。散策依晴林，沿洄俯新涨。

地偏尘易遣，虑澹情自畅。回首昔时游，乐事终不忘。

谁谓古人远，千载欣一饷。彭殇端齐轨，蒙庄谅非妄。
题旗亭
越中狂生（唐代）

日日草重生，悠悠傍秦城。诸侯逐兔白，夏满镜湖平。
临江仙·闻说金微郎戍处
王国维（清代）

闻说金微郎戍处，昨宵梦向金微。不知今又过辽西。千屯沙上暗，万骑月中嘶。
郎似梅花侬似叶，朅来手抚空枝。可怜开谢不同时。漫言花落早，只是叶生迟。
墨痴唱和集题词 其二
杨翰元（清代）

磊落蓄奇气，狂吟剑佩摩。豪情抉云汉，壮志挽江河。

不抚燕南筑，而为塞上歌。阳春原寡和，君子意如何。
登乐游原
张祜（唐代）

几年诗酒滞江干，水积云重思万端。

今日南方惆怅尽，乐游原上见长安。
木兰花慢 送柳汤佐之覃怀总管任
张野（元代）

羡春风五马，恨无计，驻征鞍。想胶漆真情，云烟高兴，诗酒清欢。胶时与君年少，到而今、双鬓总成斑。几度批风抹月，几番临水登山。驿途吟袖尚轻寒。珍重且加餐。怕到郡之时，民须加爱，事要从宽。风流赏音人去，纵朱弦、有曲为谁弹。明日倚楼凝望，雁回早寄平安。
哀亡国
张宪（元代）

买桑喂蚕丝不多，凿洼种藕莲几何。
广陵夜月琼花宴，结绮春几玉树歌。
君不见黑头江令承恩早，白发萧娘情未了。
狎语淫人梦不醒，宫城绿遍王孙草。
昏昏黄雾塞宫门，白练寒生玉颈痕。
锦绣江山春似画，几伤几雨吊迷魂。
岘山亭记
欧阳修（宋代）

岘山临汉上，望之隐然，盖诸山之小者。而其名特著于荆州者，岂非以其人哉。其人谓谁？羊祜叔子、杜预元凯是已。方晋与吴以兵争，常倚荆州以为重，而二子相继于此，遂以平吴而成晋业，其功烈已盖于当世矣。至于风流余韵，蔼然被于江汉之间者，至今人犹思之，而于思叔子也尤深。盖元凯以其功，而叔子以其仁，二子所为虽不同，然皆足以垂于不朽。

余颇疑其反自汲汲于后世之名者，何哉？传言叔子尝登兹山，慨然语其属，以谓此山常在，而前世之士皆已湮灭于无闻，因自顾而悲伤。然独不知兹山待己而名著也。元凯铭功于二石，一置兹山之上，一投汉水之渊。是知陵谷有变而不知石有时而磨灭也。岂皆自喜其名之甚而过为无穷之虑欤？将自待者厚而所思者远欤？

山故有亭，世传以为叔子之所游止也。故其屡废而复兴者，由后世慕其名而思其人者多也。熙宁元年，余友人史君中辉以光禄卿来守襄阳。明年，因亭之旧，广而新之，既周以回廊之壮，又大其后轩，使与亭相称。君知名当世，所至有声，襄人安其政而乐从其游也。因以君之官，名其后轩为光禄堂；又欲纪其事于石，以与叔子、元凯之名并传于久远。君皆不能止也，乃来以记属于余。

余谓君如慕叔子之风，而袭其遗迹，则其为人与其志之所存者，可知矣。襄人爱君而安乐之如此，则君之为政于襄者，又可知矣。此襄人之所敬书也。若其左右山川之胜势，与夫草木云烟之杳霭，出没于空旷有无之间，而可以备诗人之登高，写《离骚》之极目者，宜其览考自得之。至于亭屡废兴，或自有记，或不必究其详者，皆不复道。

熙宁三年十月二十有二日，六一居士欧阳修记。
句 其四
华镇（宋代）

六龙未入雍州日，曾负诗书卧白云。
杜门
李群玉（唐代）

且咏闲居赋，飞翔去未能。春风花屿酒，秋雨竹溪灯。

世路变陵谷，时情验友朋。达生书一卷，名利付春冰。
得曾景建书一首
刘克庄（宋代）

闻君别后买倾城，酒戒中年亦放行。
远使忽来知病起，近书全放说丹成。
莫嫌身去依刘表，曾有人甘杀祢衡。
何日断原荒涧畔，一间茅屋对寒檠。
次韵虞退夫除夕七绝句 其二
魏了翁（宋代）

谁驱斗柄向东迁，渐喜新年胜故年。岁纬移躔东井外，狼星敛角左参边。
【仙吕】点绛唇　闺愁
贯云石（元代）

花落黄昏，暮云将尽，专盼青鸾信。宝兽香焚，又到愁时分。
【混江龙】相思慰闷，绣屏斜倚正销魂。带围宽尽，消减精神。翠被任薰终
不暖，玉杯慵举几番温，鸾钗半鹑蝉鬓，长吁短叹，频啼痕。
【寄生草】琼簪折，宝鉴分。今春又惹前春恨，泪珠儿滴尽愁难尽，瘦庞儿
不似当时俊。思量几度甚时休，相思满腹何年尽？
【金盏儿】风逼透绣罗衾，风刮散楚台云。檐间铁马风敲韵，风摇闲阶翠竹
不堪闻。风筛帘影动，风传漏声频。风熏花气爽，风弄月华昏。
【后庭花】兽炉中香倦焚，银台上灯渐昏。罗帏里和衣睡，纱窗外曙色分。
想情人，起来时分，蹀金莲搓玉笋。
【赚煞】捱的到天明，却有谁亻秋问？咋夜和衣睡把罗裙皱损。一面残妆空
泪痕，日高也深院无人。掩重门，烦恼向谁论？独对菱花整乱云。恰待向瘦庞儿
上傅粉，欲梳妆却心困，气长吁呵的镜儿昏。
送张御史陜西佥事
黎光（明代）

晓承恩命出鹓行，骢马西行驿路长。锦诰重颁新雨露，绣衣犹路旧风霜。

山连太华三峰秀，河出昆崙九曲长。一道澄清俄顷事，要看当道屏豺狼。
端午帖子·皇帝阁
周必大（宋代）

缕缯采药谩区区，谁似君王用意殊。
仁政便为医国艾，德威那假辟兵符。
飞鹅岭
释道丘（明代）

飞鹅岭上翠微深，极目烟波万木阴。赶起一群飞不散，依依还在绿森森。
大雪不止再交前
蔡戡（宋代）

玄冥一怒天地黑，巽二前驱声摵摵。
须臾白帝振轩裳，龙凤幡旂交委积。
旧传洛邑深丈余，今比常山才数尺。
天公作意逞阴机，翦水裁霜巧无隙。
云涛万顷俱浩荡，海风吹散琉璃碧。
坤轴摧压几欲颓，日轮埋没浑无迹。
定知谪堕万玉妃，紫府清都削名籍。
可惜飞琼天不管，等閒幻作神仙宅。
诗人嘲弄困万象，苦思不妨闭门索。
攒眉呵手捻冻髯，得意忻然见颜色。
英词逸气吞江湖，窃比君才如楚国。
看花君子待新晴，又见春风摇燕麦。
我方叠石筑小坡，人笑老翁似儿剧。
何当蹑履共登临，一览山川皆尽得。
中秋不见月
解缙（明代）

吾闻广寒八万三千修月斧，暗处生明缺处补。不知七宝何以修合成，孤光洞彻乾坤万万古。

三秋正中夜当午，嫦娥韬光匿何所。酒杯狼籍烛无辉，天上人间隔风雨。

玉女莫乘鸾，仙人休伐树。天柱不可登，虹桥在何处。

帝阍悠悠叫无路，我欲斩蟾蜍、驱玉兔。坐令天宇绝纤尘，世上青霄灿如故。

黄金为节玉为辂，缥缈鸾车烂无数。水晶帘外河汉横，冰壶影里笙歌度。

云旗尽下飞玄武，青鸟衔书报王母。但期岁岁奉宸游，来看《霓裳羽衣》舞。
和微之听妻弹别鹤操，因为解释其义，依韵加四句
白居易（唐代）

义重莫若妻，生离不如死。誓将死同穴，其奈生无子。

商陵追礼教，妇出不能止。舅姑明旦辞，夫妻中夜起。

起闻双鹤别，若与人相似。听其悲唳声，亦如不得已。

青田八九月，辽城一万里。裴回去住云，呜咽东西水。

写之在琴曲，听者酸心髓。况当秋月弹，先入忧人耳。

怨抑掩朱弦，沉吟停玉指。一闻无儿叹，相念两如此。

无儿虽薄命，有妻偕老矣。幸免生别离，犹胜商陵氏。
奉祠太一
葛立方（宋代）

冬冬鼛鼓不勤民，幻出琳宫远世尘。
风咽呗声金殿邃，日移幡影石坛新。
云軿摇曳来三境，雾帐凄迷妥十神。
堪笑茂陵成左计，虚将枣脯候秋春。
和张二十五游白龙溪甘水谷郊居杂咏七首
范祖禹（宋代）

夜静月明溪水喧，先秋风物已萧然。
藤萝作帐云为枕，冷挂絺衣石上眠。
青山跬步去无由，唯有登临可散忧。
浮世只知轩冕乐，几人能得少时休。
西江月（次韵林茂南博士杞泛溪）
葛胜仲（宋代）

山外半规残日，云边一缕余霞。满城飞雪散苕花。万顷溪连罨画。

柳惲风流旧国，鹤龄潇洒人家。肯嗟流落在天涯。云水从今起价。
春日杂兴
陆游（宋代）

乍晴乍雨忽经旬，半醉半醒还过春。
春卧不知庵外事，闲吟聊适梦中身。
秋日野步和王觉民十六首
王之道（宋代）

雨开繁菊金无价，风皱平池鉴有痕。
日暮客帆何处落，柿林西畔荻花村。
渔父词（万回）
惠洪（宋代）

玉带云袍重顶露。一生笑傲知何故。万里归来方旦暮。休疑虑。大千捏在豪端聚。

不解犁田分亩步。却能对客鸣花鼓。忽共老安相耳语。还推去。莫来拦我球门路。
题枯林上人墨兰四首 其二
刘崧（元代）

掩冉晴云飏晓风，碧兰紫穗故成丛。湘娥西去遗仙佩，翠羽明珠满涧中。
舅李侍郎挽词三首 其二
张纲（宋代）

诸舅唯公在，承颜念母存。笑看身已老，情话意弥温。

不作求田计，方期报主恩。高堂忽萧瑟，谁为赋招魂。
导引·九虞初毕
佚名（宋代）

九虞初毕，黼座掩瑶觞。羽卫盛煌煌。数声清跸来天上，想像赭煌光。新成清庙勗云堂。孝飨奉蒸尝。子孙千载承丕绪，景福介无疆。
游山
朱景献（宋代）

凌云峻岭隔凡尘，岭外湖天别是春。
一千丈岩人已往，五百年事迹徒阵。
自传道貌今无垢，不脱禅衣句尚新。
信是飞仙游戏处，何须云外望三神。
郑敬常求题画像因用同姓八事赞之
凌云翰（元代）

清白传家古所难，门名通德又开端。履声未近星辰听，早带还经岁月看。

五色云中知姓氏，七株松下具衣冠。毂推驿置非无意，谷口先须赋考槃。
山鸡舞石镜
崔护（唐代）

庐峰开石镜，人说舞山鸡。物象纤无隐，禽情只自迷。

景当烟雾歇，心喜锦翎齐。宛转乌呈彩，婆娑凤欲栖。

何言资羽族，在地得天倪。应笑翰音者，终朝饮败醯。
十月梅
李龙高（宋代）

风撼千林木叶摧，冰霜国里早春回。
一枝参透乾坤縕，生意都从小雪来。
玉阳书院
许子伟（明代）

好筑山堂深未深，篮舆便得两登临。共寻胜日无边景，时话先天一点心。

苗发雨翻新作浪，枝头乌宿故知音。乾坤不惜明开眼，红紫东风自古今。
偈颂七十六首
释师范（宋代）

倾盖相逢，已成多事，
侧鞭回首，早涉繁词。
喜宋山人夜过府署
徐学谟（明代）

南纪萧疏老客星，鹅池遥忆草堂灵。
满城何处堪携杖，深夜相过闻扣扃。
秋远江声寒小簟，月高乌影在闲庭。
自来公府无拘束，一任狂歌醉复醒。
镜
林朝崧（清代）

拂拭古时镜，圆光一片浮。本来经百鋉，直可鉴千秋。

鬼魅藏形拙，奸雄照胆羞。只愁辞宝匣，飞去挂秦楼。
和江邻几见寄
梅尧臣（宋代）

清风当昼起，吹我庭下槐。
轩轩枝上叶，碎影乱绿苔。
左右无人声，时有啼禽来。
啼禽感所怀，其音一何哀。
思归无晓夕，血滴山榴开。
曰予当是时，为之肠九回。
江子方谪官，复有拟古才。
远寄平淡辞，曷报琼与瓌。
早行
刘敞（宋代）

雨息风亦止，落月犹在天。舟人相呼起，稍出芦苇间。

暗中各纷拿，四听声正欢。开户视所从，大江自漫漫。

众星若连珠，累累浮深渊。津涯杳难知，势与天地宽。

俯见舟楫微，万牛一毛然。虎豹嘷岸傍，蛟龙浮其涎。

兢兢抱危惧，忽忽忘食眠。人生诚多忧，况乃行路难。
巢菜并序
陆游（宋代）

冷落无人佐客庖，庾郎三九困讥嘲。
此行忽似蟆津路，自候风烛煮小巢。
虞美人·天台洞口桃开了
邵亨贞（元代）

天台洞口桃开了。无柰刘郎老。多情何苦叹途穷，人与花枝，都在暗尘中。个人那日犹痴小。帘底秋波渺。别来几度见春风。应是门前，花落
金橘
王十朋（宋代）

黄柑绿橘未分珍，琐碎登盘辄献新。正可呼为木奴子，不知谁是铸金人。
锺山钟
李廌（宋代）

延平双剑朝丰城，锺山之钟挟以行。
延平春浪拂天地，左右两龙雷口鸣。
建隆真人君八极，河伯效珍宝钟出。
不似汾睢发鼎光，泛泛逆流浮万镒。
诏赐阊阖濯龙宫，声掩景阳闻九重。
吾闻此钟亦神物，独肯寒溪就埋没。
再和雁湖十首
李壁（宋代）

流光匆匆泪潺潺，又报清明瞬息间。
暖日陂塘空荇带，薰风时节近瓜环。
谋非为食宁忘世，懒不从人但爱山。
想见长安五陵道，少年袍成逐宽閒。
寄鱼台主簿傅翱
王禹偁（宋代）

健羡鱼台景最奇，鲍参军到语多时。
波平绿野悬鱼网，木脱空城露酒旗。
锦掷鲜鳞红拨刺，雪翘寒鹭白褵褷。
仍夸县尹风骚客，应有秋来唱和诗。
即事
李流谦（宋代）

寒食已过风日好，城郭稍背郊原幽。
双扉昼闭亦何事，一杖携春仍浪游。
但觉桃花成老大，不知杨柳尚风流。
霜螯腊蚁君须醉，细雨疎帘罢遣愁。
又二绝
文天祥（宋代）

瞿塘隘处真重险，勾漏坡前又一滩。
世事不容轻易看，翻云覆雨等闲间。
秋晚杂兴十二首 其十
方一夔（宋代）

夜魄湛精气，冰魂消瘴氛。寒洲沙印篆，荒树叶镌文。

词度柳三变，书临顾八分。谁凭当道势，抬举上青云。
和毋仲山雨后 其二
苏过（宋代）

杜陵有佳句，久旱雨亦好。从教怨行旅，颇觉慰父老。

我似广文贫，饱食平生少。忍饥山泽儒，未易窥三岛。
二月三日春色粲然步至湖上
陆游（宋代）

不愧衰翁雪鬓新，出门也复整乌巾。梅花隔水香撩客，野鸟穿林语唤人。

长日难消惟泥酒，灾年不死又违春。吾儿已到新安未，想掬清溪洗客尘。
和唐应德红梅诗五首 其五
王立道（明代）

罗浮一别已如梦，新向燕支山下来。闻道主人重华色，笑颜不惜为君开。
喜吴允兆见过山亭
钦义（明代）

世事无媒入，青山有分居。视心闲过日，消夏坐依书。

塔影含风动，江光弄幌虚。小亭留客处，秋色感怀馀。
次临封八景韵 其五 西山晴雪
叶高（明代）

春光先到西山麓，冻解寒消雪止零。姑射平明升日禦，琼瑶收止露云屏。

耳边流响融新碧，眼下松舒转旧青。如使君逢七十二，此山应亦禅亭亭。
六州歌头·天涯倦客
刘将孙（宋代）

天涯倦客，如梦说今宵。承平事，车尘涨，马鸣萧。火城朝。狂歌闲嬉笑，平康客，五陵侠，闲相待，沙河路，灞陵桥。万眼琉璃，目眩去闲买，一翦梅烧。数金蛾彩蝶，簇带那人娇。说著魂销。掩鲛绡。波翻海，尘换世，铜仙泪，铁心娆。渺何地，跢朱履，解金貂。步宫腰。瑶池惊燕罢，瓶落井，箭离弨。灯楼倒，吴儿老，绛都迢。点点梅梢残雪，似东风、吹恨难消。悄山村渔火，风鬓立春宵。绕寒潮。
续赋家园七咏·早赋堂
刘子翚（宋代）

南溪抱山流，润气滋林麓。
平生归欤心，寄老一堂足。
梦破午窗阴，清风在寒竹。
放舟
董思恭（唐代）

向夕荆门道，轻帆挂好风。云低千舰黑，岸阔一镫红。

昼夜随流水，东西笑转蓬。啸歌翻自乐，无事到胸中。
薇山书室为朱惟节赋
郭仁（宋代）

幽意旷何许，光名东海傍。
卜邻惟拜石，览胜不齐粮。
帙散兰亭近，书探禹穴忙。
此薇山畔月，流照有余光。
夏五园亭对雨漫成六首 其一
俞德邻（宋代）

野鹤乘轩愧不才，柴门键密昼慵开。荒亭锁雾红葵老，古木号慵白雨来。

酒免官沽时一醉，诗非私贷日相催。人间万事皆儿戏，千载昆明几劫灰。
采桑子·彤霞久绝飞琼字
纳兰性德（清代）

彤霞久绝飞琼字，人在谁边？人在谁边，今夜玉清眠不眠。
香销在冷残灯灭，静数秋天，静数秋天，又误心期到下弦。
淳熙八年春帖子词·太上皇后合六首
崔敦诗（宋代）

春昼慈闱静，宫帘日上徐。
焚香开竺典，滴露写仙书。
李陵
徐钧（宋代）

名将生降负己知，丧师辱国死犹迟。
河梁羞与子卿别，携手空馀五字诗。
寂寞
邱晋成（清代）

寂寞南城畔，遥连农圃家。晴畦朝引蝶，春郭夜鸣蛙。

有暇思除草，无聊学种瓜。故人渺何处，分索各天涯。